b'\n_START_ARTICLE_\nTraseris\n_START_PARAGRAPH_\nTraseris (angl. tracer; rus. \xd1\x82\xd1\x80\xd0\xb0\xd1\x81\xd1\x81\xd0\xb5\xd1\x80) \xe2\x80\x93 pirotechninis \xc4\xaftaisas sviedinyje ar kulkoje, u\xc5\xbepildytas trasuojamuoju mi\xc5\xa1iniu. \xc5\xa0\xc5\xabvio metu traseris u\xc5\xbesidega ir ima \xc5\xa1viesti ar skleisti d\xc5\xabmus, tod\xc4\x97l kulkai ar sviediniui skriejant lieka trajektorij\xc4\x85 rodantis \xc5\xa1vie\xc4\x8diantis ar d\xc5\xabm\xc5\xb3 p\xc4\x97dsakas._NEWLINE_Traseris b\xc5\xabna arba atskira stiklinait\xc4\x97, \xc4\xafpresuojama \xc4\xaf kulkos ar sviedinio dugn\xc4\x85, arba tiesiog \xc4\xafduba sviedinio ar kulkos korpuso dugne._NEWLINE_Trasuojamasis mi\xc5\xa1inys \xe2\x80\x93 traser\xc4\xaf u\xc5\xbepildantis degus presuotas mi\xc5\xa1inys. Pvz., \xc5\xa1viesinius trasuojamuosius mi\xc5\xa1inius sudaro oksidai, degiosios med\xc5\xbeiagos ir ri\xc5\xa1ikliai. Oksidai \xe2\x80\x93 bario nitratas, stroncio nitratas ir natrio oksalatas, kurie degdami \xc5\xa1vyti atitinkamai baltai, raudonai ir geltonai. Degioji med\xc5\xbeiaga \xe2\x80\x93 da\xc5\xbeniausiai milteli\xc5\xb3 pavidalo magnis, ri\xc5\xa1iklis \xe2\x80\x93 \xc5\xa1elakas, kalcio rezinatas ir kt. Trasuojamasis mi\xc5\xa1inys gali b\xc5\xabti blaususis (angl. dim) \xe2\x80\x93 tokiam mi\xc5\xa1iniui degant, \xc5\xa1viesa matoma tik naudojant naktinio matymo \xc4\xafrang\xc4\x85._NEWLINE_Dien\xc4\x85 \xc5\xa1viesin\xc4\x97s trasos prastai matomos, tod\xc4\x97l dien\xc4\x85 gali b\xc5\xabti naudojami \xc5\xa1audmenys su d\xc5\xabminiais traseriais. Sviediniai ar kulkos su jais palieka d\xc5\xabm\xc5\xb3 p\xc4\x97dsak\xc4\x85, kuris dien\xc4\x85 gerai matomas._NEWLINE_Kita traseri\xc5\xb3 r\xc5\xab\xc5\xa1is yra delstiniai traseriai (angl. subdued), kurie p\xc4\x97dsak\xc4\x85 pradeda palikti tik kulkai ar sviediniui nuskriejus 100 m ar daugiau. Tokie traseriai neparodo, kurioje vietoje yra \xc5\xa1aulys.'